હોળી-ધુળેટીના પર્વની વાત આવે અને શ્રીકૃષ્ણનું સ્મરણ ન થાય એ તો પોસિબલ જ નથી. શ્રીકૃષ્ણ રાધા સાથે અને ગોપીઓ સાથે હોળી-ધુળેટીનું પર્વ ઊજવતા હતા એ વિશેનાં અનેક ગીતો અને કાવ્યો આપણને મળે છે. એ ગીતોનો લય જીવનમાં પણ લય પ્રગટાવે છે. શ્રીકૃષ્ણની લાઇફસ્ટાઇલ સમગ્ર જગતને એક સત્ય બતાવે છે કે લાઇફમાં એન્જોયમેન્ટ પણ જરૂરી છે. એકધારી લાઇફસ્ટાઇલ હંમેશાં માણસને થકવી નાખે છે. જે શ્રીકૃષ્ણ માત્ર ટચલી આંગળીએ ગોવર્ધન પર્વત ઊંચકતા હતા તેઓ વાંસળી તો બે હાથે જ પકડતા હતા. એમાં સામર્થ્યની સાથે સમજણનો અને ઐશ્વર્યની સાથે આદરનો સમન્વય જોવા મળે છે. પરાક્રમની સાથે પ્રસન્નતા પણ હોવી અનિવાર્ય છે. પ્રસન્નતા વગરનું પરાક્રમ આખરે તો વૈતરું જ બની જતું હોય છે!